钦定古今图书集成/明伦汇编/氏族典/第272卷 > 王玉汝
## 钦定古今图书集成/明伦汇编/氏族典/第272卷 > 王玉汝

按《元史王玉汝传》：“玉汝，字君璋，郓人。少习吏事。金末，
迁民南渡，玉汝奉其亲，从间道还行台。严实入据郓，
署玉汝为掾史，稍迁行台令史。中书令耶律楚材过
东平，奇之，版授东平路奏差官。以事至京师，游楚材
门，待之若家人父子。戊戌，以东平地分封诸勋贵，玉
汝曰：‘若是，则严公事业存者无几矣。夜静哭于楚材’”
帐后。明日，召问其故，曰：“玉汝为严公之使，今严公之
地分裂而不能救，止无面目还报，将死此荒寒之野，
是以哭耳。”楚材恻然良久，使诣帝前。玉汝曰：“严实以
三十万户归朝廷，崎岖兵间，三弃家室。今裂其土地，
析其人民，非所以旌有功也。”帝嘉玉汝忠款，且以其
言为直，由是得不分。迁行台知事。辛丑，实子忠济袭
职，授左右司郎中，遂总行台之政。宪宗即位，玉汝累
官至龙虎卫上将军、泰定军节度使，充行台参议。以
病谢事杜门。乙卯，卒。